NEUVOSTON PÄÄTÖSLAUSELMA,

annettu 25 päivänä kesäkuuta 1996,

eläinlääkintäpolitiikan alalla toteutettavista toimenpiteistä (96/C 203/01)

I

Yhtismarkkinoiden toteuttamisen yhteydessä tehtyjen päätösten ja Maailman kauppajärjestön (WTO) tasolla tehtyjen sopimusten täytäntöönpano on aiheuttanut suhteellisen lyhyessä ajassa syvällisiä muutoksia toimielinten välisiin suhteisiin ja säädösten antamista koskeviin menettelytapoihin unionissa sekä sen ja kolmansien maiden välillä; päätösten yksinkertaistaminen ja avoimuus niitä hyväksyttäessä, toteutettaessa, valvottaessa ja niistä ulkopuolisille tiedotettaessa vaikuttavat välttämättömiltä, jotta voitettaisiin yleiset, näiden päätösten soveltamisessa esiintyvät vaikeudet ja jotta unionin antamien sääntöjen merkitys olisi helpompi ymmärtää.

Neuvosto on sopinut, että:

a) komissiota kehotetaan säädösehdotuksiaan valmistellessaan ottamaan kuluttaja- ja tuottajajärjestöt paremmin mukaan ennalta tapahtuviin keskusteluihin tilapäisessä neuvoa-antavassa komiteassa, joka on toimivaltainen eläinlääkintälainsäädäntöä koskevissa kysymyksissä ja joka on avoin tällaiselle osallistumiselle,

b) otetaan käyttöön sopivia keinoja selkeässä muodossa olevan tiedon jakamiseksi unionin kansalaisille mahdollisimman laajasti ja jatkuvasti kansalaisten terveyden ja eläinlääkinnällisen hygienian suojelemiseksi ja turvaamiseksi tehdyistä aloitteista,

c) järjestetään mahdollisuus tutustua yhteisön toimielimissä sekä kansallisella tasolla olemassa olevaan aineistoon siten, että muodostetaan tiedotus- ja säädösdokumentaatiokeskusten verkko.

II

WTO:n sopimukset asettavat uusia ehtoja yhteisön säännöksille ja niistä aiheutuu uudenlaisia seurauksia, kun ongelmatilanteita ilmenee yhteisön sisämarkkinoilla; WTO:ssa tunnustettu vastaavuusperiaate velvoittaa jäsenvaltioita toimivaltansa puitteissa sekä Euroopan unionissa että kolmansien maiden suhteen noudattamaan toiminnassaan tarvittavia takeita terveydensuojan tason ylläpitämisen varmistamiseksi unionissa.

Neuvosto katsoo näiden periaatteiden synnyttävän uusia tarpeita sekä komissioon ja jäsenvaltioihin kohdistuvia uusia vaatimuksia:

- lainsäädännön yksinkertaistamiseksi, mikä on perusedellytys lainsäädännön ymmärtämisen ja soveltamisen parantamiseksi samalla kun varmistetaan terveydensuojelun korkea taso,

- laajemman yhteistyön aikaansaamiseksi unionin kannan määrittelemisessä kolmansien maiden suhteen,

- yhteisön lainsäädännön yhdenmukaistamiskehityksen ja eläinlääkintä- ja kasvinsuojelusääntöjen ja kaupan teknisiä esteitä koskevien sääntöjen välisen johdonmukaisuuden lisäämiseksi,

- komission eläinlääkintäyksiköiden organisointi- ja toimintaperusteiden parantamiseksi siten, että otetaan huomioon jäsenvaltioiden eläinlääkintäyksiköiden toiminnan lähentymiskehitys toissijaisuusperiaatetta noudattaen,

- selkeästi tehokkaamman vastauksen antamiseksi vaatimukseen, että toimijat soveltavat sääntöjä yhtenäisesti.

III

Yhteisön säännösten soveltamisen valvonta on ensisijaisesti virallisten eläinlääkintäyksiköiden vastuulla; näillä yksiköillä on tätä varten oltava yhtäläiset toimivaltuudet kaikissa unionin maissa; komission tehtävänä on huolehtia kyseisten yhteisön säännösten yhdenmukaisesta soveltamisesta.

Neuvosto kehottaa komissiota toteuttamaan tarvittavat toimenpiteet niiden arviointiperusteiden määrittelemiseksi, joita eri virallisten yksiköiden (hallintoviranomaiset, kansalliset laboratoriot) on käytettävä toiminnassaan; tavoitteena on laatia korkealaatuisia käsikirjoja, ja neuvosto kehottaa komissiota antamaan tämän arkaluonteisen erityistehtävän konsulttien hoidettavaksi ja toimittamaan näille pikaisesti käytännön ehdotuksia suositusten muodossa.

Neuvosto katsoo, että nämä tavoitteet voidaan saavuttaa:

- eläinlääkintäyksiköiden päälliköiden säännöllisin neuvotteluin osana yhteisön ja kolmansien maiden välisiä sopimuksia koskevia päätöksiä edeltävää yhteensovittamista,

- tarkistamalla yhteisön lainsäädäntöä eläinlääkintää ja kasvinsuojelua sekä kaupan teknisiä esteitä koskevien uusien sääntöjen osalta, mikä olisi annettava pätevistä edustavista henkilöistä koostuvan työryhmän tehtäväksi,

- tarkistamalla ja parantamalla pysyvän eläinlääkintäkomitean menettelytapoja yhteisten kantojen laatimisen helpottamiseksi ja nopeuttamiseksi niissä kysymyksissä, joista on WTO:sta tehdyn sopimuksen mukaisesti ilmoitettava, jotta komissio voisi antaa säädökset asioista, joihin liittyvistä teknisistä kysymyksistä pysyvä eläinlääkintäkomitea on päässyt yhteisymmärrykseen sen jälkeen, kun asiasta on ilmoitettu WTO:lle, ja jotta jäsenvaltiot osallistuisivat lainsäädäntöä ja kolmansille maille ilmoittamista koskevan yhteisön kannan laatimiseen. Komission tehtävänä on tarkastaa yhteisön ja kolmansien maiden lainsäädäntöjen yhteensopivuus,

- siten, että komissio antaa komission yksikköjen toimintaa ohjaavia suosituksia komission ja jäsenvaltioiden noudattamien arviointimenettelyjen yhdenmukaistamiseksi,

- hyväksymällä suuntaviivoja, joilla on tarkoitus varmistaa, että jäsenvaltioiden toimivaltaiset viranomaiset soveltavat direktiivejä tehokkaasti ja yhdenmukaisesti,

- soveltamalla alueellistamisperiaatetta käyttäen joustavammin yhteisön terveysmerkintöjä määräämällä merkinnän keskeyttämisestä määräajaksi vaikeuksiin joutuneella alueella ilman, että se merkitsisi yhteisöaseman menetystä kokonaisuudessaan.

IV

Asianmukainen tiedotusjärjestelmä on välttämätön eläinlääkintäyksiköiden toiminnan ja päätöksentekomenettelyjen helpottamiseksi ja tehostamiseksi; unionin markkinoiden avoimuuden varmistamiseksi on ratkaisevan tärkeää toteuttaa järkeviä ehkäisytoimia ja valvoa, että jäsenvaltioiden toiminta suhteessa kolmansiin maihin on yhdenmukaista.

Neuvosto katsoo, että sellaisen unionin eläinlääkintää koskevan tiedotusjärjestelmän toteuttamiseksi, joka kattaa toiminnan eri lohkot (eläinten kuljetukset unionin sisällä, tuonti kolmansista maista, epidemiologiset seurantaverkostot) olisi:

a) lisättävä Animo-järjestelmän (eläinlääkintäviranomaisten välinen yhteystietoverkko) tehokkuutta,

b) annettava neuvostolle 1 päivään lokakuuta 1996 mennessä Shift-järjestelmän (kolmansista maista peräisin olevan tuonnin terveystarkastusjärjestelmä tarkastuspaikoissa) käyttöönottamista koskeva suunnitelma, johon sisältyy tarkka toteutusaikataulu,

c) määriteltävä, perustamissopimuksen määräykset huomioon ottaen, yhteinen kanta, jota yhteisön on edustettava kansainvälisissä elimissä, erityisesti Codex Alimentariuksen piirissä, Kansainvälisessä eläintautivirastossa (OIE) ja WTO:ssa riskien arvioinnin hallinnan osalta,

d) määriteltävä yhteisön tasolla yksityiskohtaiset kriisinhallintasäännöt ja erityisesti edellytykset sellaisten kriisiyksikköjen perustamiselle, jotka pystyvät milloin hyvänsä mobilisoimaan kentälle toimintahenkilöstöä.

V

Koulutustoiminta on olennainen tekijä yksikköjen laadun yhtenäisyyden varmistamiseksi, mikä on omiaan takaamaan, että unionin sisällä esiintyvään suojan tarpeeseen vastataan tarpeen vaatimalla tavalla; toimivaltaisten yksiköiden tehtävänä on määritellä koulutustarpeet sekä ammattikoulutuksen että virkaeläinlääkäreiden jatkokoulutuksen osalta sekä myöntää koulutustoimintaan riittävästi varoja.

Läheisempi yhteistyö kansallisten hallintojen ja yliopistojen välillä näyttää lisäksi olevan tarpeen sen takaamiseksi, että yliopistojen koulutus- ja tutkimusohjelmissa otetaan huomioon unionin uudet tarpeet.

Neuvosto katsoo, että on kiireellisesti:

- määriteltävä ammattikoulutusta ja valvontayksiköiden henkilöstön jatkokoulutusta koskeva yhteinen ohjelma liittämällä johdonmukaisesti toisiinsa julkisten eläinlääkintäyksiköiden todelliset tarpeet ja yliopistojen opetusohjelmat, joiden olisi sisällettävä sovelletun epidemiologian kurssi,

- lisättävä merkittävästi jäsenvaltioiden eläinlääkintäyksiköiden henkilökunnalle tarkoitettuja kursseja, jotka käsittelevät yhteisön sääntöjen soveltamista ja kolmansien maiden kanssa tehtyjä vastaavuussopimuksia,

- huolehdittava virkaeläinlääkäriksi pyrkivien henkilöiden yhdenmukaisesta koulutuksesta sekä näiden valtion palveluksessa toimivien virkaeläinlääkärien jatkokoulutuksesta ja huolehdittava toteutettavien toimenpiteiden yhteensovittamisesta sen varmistamiseksi, että tätä tavoitetta sovelletaan yhtenäisesti,

- huolehdittava siitä, että kolmansien maiden virkaeläinlääkärit, erityisesti jäseniksi ehdolla olevien maiden sekä AKT-maiden virkaeläinlääkärit, voivat saada kyseistä koulutusta,

- perustettava koulutusverkosto ja toteutettava yhteistyöohjelma naapureina olevien kolmansien maiden kanssa terveydensuojelun tehostamiseksi unionin reuna-alueilla.

VI

Julkisen hallinnon kyky vastata huomattavan lukuisten direktiivien ja päätösten soveltamisesta johtuviin tarpeisiin ei riipu yksinomaan viranomaisten sisäisistä toimintasäännöistä eikä niiden ammattitaidosta, vaan myös henkilöstön ja asianmukaisten välineiden saatavuudesta.

Yhteisön säännösten soveltamisesta vastuussa olevien jäsenvaltioiden eläinlääkintäyksiköiden olisi voitava toimia yhteismarkkinoiden edellytysten luomisen yhteydessä tehtyjen päätösten mukaisesti.

Nyt tältä osin havaittu epätasapaino on sitäkin huolestuttavampaa, kun eläinlääkintäyksiköt ovat useimmissa jäsenvaltioissa vastuussa kuluttajien sekä yhteisön kotieläinten terveyden suojelusta.

Nykyinen kriisi edellyttää kuluttajien luottamuksen nopeaa palauttamista sekä merkkituotekuvan palauttamista yhteisön eläimistä ja tuotteista maailmanmarkkinoilla.

Neuvosto kehottaa komissiota laatimaan yksityiskohtaisen selvityksen jäsenvaltioiden eläinlääkintäyksiköiden todellisista tarpeista suhteessa nykyisiin ja tuleviin tavoitteisiin määrittämällä tarvittava rahoitus ja suunnittelemaan sekä epäsuorien (vaadittavien rahoitusosuuksien ja yksikköjen toiminnan rahoituksen välinen side eläinlääkintäsäännöstössä) että suorien toimien rahoituksen (täytäntöönpanoa ja valvontaa varten yksiköillä oleva budjetin kasvattaminen).

VII

Neuvosto kehottaa komissiota järjestämään toimintansa siten, että se suoriutuu yhä tehokkaammin tehtävästään sekä perustamissopimusten että säädösten yhdenmukaisen soveltamisen takaajana.

Neuvosto toteaa, että sille esitellään eläinlääkintä- ja kasvinsuojelutarkastuksista vastaavan eurooppalaisen viraston perustamista koskeva ehdotus, ja sopii sen ensi tilassa.

VIII

Neuvosto kehottaa komissiota toimittamaan sekä sille että Euroopan parlamentille toimintasuunnitelman tämän päätöslauselman toteuttamiseksi 1 päivään joulukuuta 1996 mennessä.